A blue and white logo

Description automatically generated with medium confidence

Riigi Tugiteenuste Keskus

info@rtk.ee 30.01.2024

Riigieelarveliste toetustega saadud vara sihtotstarbelise kasutuse tõhusamine

2015. aastal sai MTÜ Prangli Saarte Selts (80215594) uue merepäästekaatri, mille ostu finantseeriti väikesaarte programmist ja Viimsi valla eelarvest. Kaatri maksumus oli ligi 50 000 eurot.

Politsei- ja Piirivalveameti ja MTÜ Prangli Saarte Selts (edaspidi ka MTÜ) vahel sõlmitud merepäästetööde lepingu alusel hüvitatakse MTÜ-le merepäästetööde vahetud kulud. Oluliselt suurem on olnud Viimsi valla toetus. 2018. aastal eraldas Viimsi vald MTÜ-le (mere)päästevõimekuse arendamiseks 50 000 eurot ning ajavahemikul 2019-2021 62 000 eurot igal aastal. Tagantjärele vald tõdeb, et see võimalus jäeti kasutamata, selle asemel maksis MTÜ oma liikmetele palka.

2022. aastal lõpetas Politsei- ja Piirivalveamet (PPA) usalduse puudumise tõttu MTÜ-ga Prangli Saarte Selts merepäästetööde lepingu, millest informeeriti ka Päästeametit. Ennekõike oli lepingu lõpetamise põhjuseks koostööleppe rikkumine ja koostööks mitte sobivad isikud. Need isikud, kes olid PPA viinud turvalisust kahjustava otsuseni, said 2015. aastal saadud kaatri müügist hoopis tulu. Ka kohalike Prangli saare elanike hulgas tekitas kaatri müük küsimuse, et kas nii võibki maksumaksja raha kasutada.

Väikesaarte programmi toetusega soetatud kaatrit tuleb sihtotstarbeliselt kasutada viis aastat, aga kas siis iga viie aasta tagant on riik valmis andma toetust uue kaatri ostuks. Selgus, et ei ole. Viimsi vald taotles 2023. aastal väikesaarte programmist Prangli saarele merepäästekaatrit (projekt nr RE.2.01.22-0657). Projekti ei toetatud, kuid Prangli saarel vajas merepääste taastamist. Probleemi lahendamiseks korraldas Viimsi Vallavalitsus kohtumise Päästeameti ning Politsei- ja Piirivalveameti esindajaga ning tutvustas ideed, mille alusel antakse määruse alusel kohalikule omavalitusele õigus omandada (mere)päästeühingu kasutusse antavat vara. 13.12. 2022 võttis Viimsi Vallavolikogu vastu määruse nr 23 „Viimsi vallas merepääste- ja päästetööde korraldamise ning turvalisusega seotud tegevuste rahastamise korra“, mis võimaldas vallal olla (mere)päästeühingute poolt kasutatava vara omanik. Eeldused selleks on tagatud, kuna kohaliku omavalitsuse korraldus seaduse § 6 lg 3 tähenduses lahendab omavalitsusüksus kohaliku elu küsimusi, sh seadusega pandud riiklikke kohustusi. Püsiasustusega väikesaarte seaduse § 3 p 4 alusel on riigi ja kohalike omavalitsuste ühine eesmärk tagada püsiasustusega väikesaartel muuhulgas politsei- ja päästeteenuste kättesaadavus.

Kohalik omavalitsus on riigile võrreldes mittetulundusühinguga usaldusväärsem ja võimekam koostööpartner. Esiteks riik ja kohalik omavalitsus on tihti kohustatud järgima seaduse samu eesmärke, nagu püsiasustusega väikesaarte seaduse § 3 punkt 4 toodud esmatähtsad teenused. Kohalik omavalitsus peab vallavara üle arvestust ning vara kasutus tagatakse kuni selle elukaare lõpuni. Vallal on merepäästekaatri hooldamiseks finantsvõimekus ja ruumid. Merepäästeühingule ei ole vaja eraldada kaatri hoolduseks eraldi toetust, mis vähendab oluliselt aruandlusega seotud bürokraatiat ja selle tulemusena saavad merepäästjad rohkem keskenduda põhitegevustele. Merepäästeteenuse risk on maandatud, kuna merepäästetöö lepingu lõpetamisel kohustub ühing vallale tagastama merepäästekaatri ning vald koostöös PPA-ga saab merepäästekaatri anda uuesti vabatahtlikele, kes on huvitatud merepäästetöö tegemisest.

Praeguseks on Viimsi Vallavolikogu määrus nr 23 leidnud praktikas rakendamist. 2023. aastal võõrandas PPA Viimsi vallale merepäästekaatri M-40, mille vald andis tasuta MTÜ Prangli Vabatahtlik Merepäästeühing kasutusse. Seejärel PPA sõlmis MTÜ-ga Prangli Vabatahtlik Merepäästeühing merepäästetööde tegemise lepingu. PPA, Prangli saare elanike ja Viimsi valla koordineeritud koostöö tulemusena taastati Prangli saarel merepäästeteenus väga kiiresti.

Paraku on Prangli saarel päästeteenusega kulmineerumas sarnane kollaps, nagu 2022. aastal merepäästeteenusega juhtus. 22.01.2024 sai Viimsi Vallavalitsus teada, et MTÜ Prangli Saarte Selts on valla poolt MTÜ-le tasuta kasutada antud hoonest ära viinud toetusega saadud päästevahendid ja tuletõrjeautod. Viimsi Vallavalitsusel on alust arvata, et MTÜ esindaja tegi seda isikliku kasu saamise eesmärgil. MTÜ-l Prangli Saarte Selts on Päästeametiga kehtiv päästetööde tegemise leping, kuid Päästeametil puudub juriidiline alus nõuda MTÜ-lt toetusena üle antud vara või selle üle andmist vallale või teisele päästeühingule. Järjekordselt, sama MTÜ-d esindav isik, kes põhjustas Prangli saarel 2022. aastal merepäästeteenuse katkemise, põhjustas nüüd saarel päästeteenuse katkemise, mis näitab, et riigi usaldust kasutatakse ära isikliku kasu saamise eesmärgil teadlikult ja süsteemselt.

Päästeseaduse § 2 lg 1 alusel on päästeasutuse tegevuse eesmärk turvalise elukeskkonna kujundamine ja hoidmine, ohtude ennetamine ning operatiivne ja professionaalne abistamine, kuid Prangli saarel ei ole selle sätte tähenduses tagatud operatiivne ja professionaalne abistamine ning saare elanikud ei tunne ennast turvaliselt.

Viimsi Vallavalitsus saatis 29.01.2024 Päästeametile kirja, milles palus vastust küsimusele, millal taastatakse Prangli saarel päästeteenus.

Kahetsusväärselt tõendab eeltoodu, et (mere)päästetehnika andmisel mittetulundusühingu omandisse võib olla esmatähtsate teenuste toimepidevusele negatiivne mõju. Riik peab taluma riski, et teenuse ootamatu katkemise korral langeb vastutus nö riikliku teenuse omanikule või leidma lahendused selliste riskide maandamiseks.

Projekti nr RE.2.01.22-0657 koostamisel selgus, et RTK-s on ülevaatamisel riigitoetuste kasutus. Palun seisukohta, kas eelpool kirjeldatud lahendust, kus vald on (mere)päästeühingute vara omanik, tuleks toetusega või toetusena saadud vara tõhusamat sihtotstarbelist kasutust silmas pidades riigis laiemalt rakendada.

(allkirjastatud digitaalselt)

Raul Ilisson

merenduse vanemspetsialist

Lisa: Lepingu lõpetamise teade MTÜ Prangli Saarte Selts

Merepäästekaatri võõrandamise otsus